Peter Skaarup (DF), 1999-04-29:
Det her forslag, som justitsministeren har fremsat, er der set med vores øjne mange gode tanker i.
Vi håber i Dansk Folkeparti, at det kan medvirke til at komme omkring meget af den svindel, vi også ser inden for EU-området i de her år.
Og kan det medvirke til det, er det selvfølgelig klart, at det er et skridt i den rigtige retning set med vores øjne.
Og sådan er der flere ting, der er meget fornuftige.
Vi er til gengæld også enige med de partier, der heroppefra Folketingets talerstol har sagt, at det er et problem for Folketinget at behandle et forslag af den her størrelse - det er jo nærmest en hel bog, vi taler om - på et tidspunkt som det her, hvor vi faktisk kun har ca. en måned tilbage af folketingssamlingen.
Det kan da være, at der kunne blive flertal for at udvide folketingssamlingen lidt, så man kan få mere tid til at behandle sådanne forslag.
Men hvis ikke der kan det, er det helt klart vores opfattelse, at man må lade det oversomre, som flere ordførere har sagt heroppefra, sådan at man sørger for at få en seriøs behandling med udvalgsspørgsmål og med de behandlinger, der nu skal til for at gennemgå det.
Så står der videre: »Efter protokollen kan hver medlemsstat afgive en erklæring, hvorefter domstole i den pågældende medlemsstat kan anmode EF-Domstolen om at træffe præjudiciel afgørelse om fortolkningen af EU-svigskonventionen og første protokol.«
Med andre ord, det, der ligger til grund for EF-Domstolens virke, som er, at man skal agere til fordel for yderligere EU-integration, kan også komme til udtryk her, fordi man er bundet af den retning i forslaget.
Dér kan vi godt se en glidebane i det her forslag, der medfører, at man på sigt kan komme ud i, at EU kommer til at tiltage sig alt for stor magt over de her forhold.
Det er ikke sådan, at det måske kommer til at betyde, at vi i den sidste ende kommer til at stemme nej til forslaget, men det er noget, vi vil have afklaret under udvalgsarbejdet, i hvor høj grad vi er på vej mod de tendenser, som også har været fremme på det seneste omkring anskaffelsen af en egentlig EU-straffelov.
Hvis det er i den retning, det går, er vi meget betænkelige, og vi vil i forbindelse med udvalgsarbejdet sætte meget fokus på, at vi får det manet i jorden.
Hvis det ikke kan manes i jorden, må der gives nogle garantier fra regeringens side for, at det ikke bliver den glidebane.
Regeringen har jo sagt meget klart, at den ikke ønsker, at EU skal tiltage sig større magt over straffesystemet.
Men vi er også vidende om de tendenser, der ligger i EU-systemet i øjeblikket, hvor man bl.a. har givet tilskud fra Kommissionens side til etablering af en rapport om en EU-straffelov, og de tendenser skal vi have manet så meget som overhovedet muligt i jorden.
Hvis der kommer til at ligge nogle af de tendenser i et forslag som det her, er vi i hvert fald ikke med.
Men grundlæggende håber vi, som flere ordførere har sagt, at det her forslag kan komme til at oversomre, sådan at vi kan få en nærmere gennemgang af det, der kan betyde, at man kan nå frem til, at alle er klar over konsekvenserne af forslaget, og at alle er klar over, hvad de på den baggrund skal stemme her i salen til slut.